เงินบาทแข็งสุดในภูมิภาค
บาทแข็งพรวด 3.4% สูงสุดในภูมิภาค แบงก์กรุงเทพเผยทุนนอกยังไหลมาอีก ด้าน รมว.คลังห่วงผันผวน แนะ กนง.จับตาใกล้ชิด
14 มี.ค. 2556

บาทแข็งพรวด 3.4% สูงสุดในภูมิภาค แบงก์กรุงเทพเผยทุนนอกยังไหลมาอีก ด้าน รมว.คลังห่วงผันผวน แนะ กนง.จับตาใกล้ชิด 
ฝ่ายค้าเงินตราต่างประเทศ ธนาคารกรุงเทพ เปิดเผยว่า ขณะนี้ค่าเงินบาทแข็งค่าขึ้นมาแล้วถึง 3.4% ถือเป็นการแข็งค่ามากที่สุดในภูมิภาค อย่างไรก็ดี หากทิศทางเศรษฐกิจของไทยมีแนวโน้มในทิศทางที่ดีขึ้นต่อเนื่อง อาจจะทำให้ดึงดูดเงินทุนไหลเข้ามาเพิ่มเติมได้ ซึ่งอาจจะส่งผลให้เงินบาทมีโอกาสแข็งค่าได้ในระยะต่อไป
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า อัตราดอกเบี้ยนโยบายในขณะนี้ถือว่ามีความสุ่มเสี่ยงต่อเงินทุนไหลเข้า ซึ่งทำให้ค่าเงินบาทมีความผันผวน ถ้าแข็งค่าขึ้นจากการได้เปรียบทางดุลการค้าก็ไม่น่ากังวล แต่ถ้าแข็งค่าขึ้นจากการเข้ามาเก็งกำไรส่วนต่างค่าเงินนั้น ถือเป็นเรื่องที่สุ่มเสี่ยง
นายกิตติรัตน์ กล่าวว่า อยากฝากไปยังคณะกรรมการนโยบายการเงิน (กนง.) ว่า ควรมีการพิจารณาดอกเบี้ยนโยบายให้มีความเหมาะสม โดยยึดหลักของค่าเงินให้มีเสถียรภาพเป็นหลัก ซึ่งหากปรับลดดอกเบี้ยนโยบายในครั้งต่อไปก็ไม่ช้าไป
นายวีระชัย คุณาวิชยานนท์ ประธานกลุ่มอุตสาหกรรมเฟอร์นิเจอร์ สภาอุตสาหกรรมแห่งประเทศไทย (ส.อ.ท.) กล่าวว่า ผู้ส่งออกกำลังวิตกหากบาทแข็งค่าหลุด 29 บาทต่อเหรียญสหรัฐ จะมีผลกระทบต่อการเจรจาขายสินค้าในไตรมาส 2 และ 3 และกระทบเป้าหมายการส่งออกเฟอร์นิเจอร์ไทยที่ได้ประเมินว่าจะขยายตัวเพิ่ม 5% อาจไม่มีการขยายตัวหรือมูลค่าเท่าปีที่ผ่านมาที่ส่งออกได้ 1,140 ล้านเหรียญสหรัฐ หรือเท่ากับการส่งออกสูญหายไป 40-50 ล้านเหรียญสหรัฐ
“การส่งออกจะแข่งขันได้ค่าเงินไม่ควรต่ำกว่า 29 บาท แต่หากหลุด 29 บาท ต่อเนื่องเกิน 1 เดือนจะทำให้ส่งออกไตรมาส 2 กระทบทันที ตอนนี้ก็เริ่มขาดทุนกำไรกันแล้ว อาจทำให้การส่งออกชะลอในเดือน เม.ย.พ.ค.นี้” นายวีระชัย กล่าว
ด้านธนาคารกลางฟิลิปปินส์เตรียมออกมาตรการสกัดเงินทุนที่ไหลมาอย่างหนักด้วยการหันมาใช้ “ระบบอัตราดอกเบี้ยหลายอัตรา” เช่น บัญชีเงินฝากแบบพิเศษ และอัตราสินเชื่อระยะข้ามคืนเข้ามาเป็นส่วนหนึ่งในการเป็นเกณฑ์กำหนดทิศทางนโยบายของธนาคารกลาง